भोपाल। बीजेपी सांसद साध्वी प्रज्ञा ठाकुर एक बार फिर अपने बयान को लेकर सुर्खियों में हैं। प्रज्ञा ठाकुर ने फिर ऐसा बयान दे दिया है, जिससे उनकी मुश्किलें बढ़ सकती हैं। राजधानी भोपाल में सबसे ज्यादा मस्जिद होने पर प्रज्ञा ठाकुर ने कहा कि भोपाल में वैध मस्जिद कम हैं और अवैध मस्जिद ज्यादा हैं।
उन्होंने आगे कहा कि मैं अपने क्षेत्र में आने वाले अवैध मस्जिद निर्माण की जानकारी लूंगी और फिर अपने तरीके से देखूंगी फिर निर्णय लूंगी, उसके बाद कुछ करूंगी। ऐसा पहली बार नहीं है जब साध्वी प्रज्ञा द्वारा इस तरह का बयान सामने आया हो। प्रज्ञा ठाकुर हमेशा ही अपने बयानों को लेकर चर्चा में बनी रहती हैं।
उमेश पाल हत्याकांड में फरार माफिया अतीक अहमद के बेटे असद और उसके सहयोगी गुलाम के एनकाउंटर को लेकर सवाल करने पर साध्वी प्रज्ञा ने कहा कि गुंडों का जो भी हश्र हो रहा है वह कानूनी तौर पर हो रहा है, गैरकानूनी काम करने वालों का यही हश्र होता है। उत्तरप्रदेश में पहले की सरकरें अपना स्वार्थ देखती थीं, लेकिन अब ऐसा नहीं है।
नेता प्रतिपक्ष गोविंद सिंह के बागेश्वर धाम को लेकर दिया गया बयान जिसमें उन्होंने बागेश्वर धाम को राजनीतिक धाम बताते हुए कहा था कि बागेश्वर धाम भारतीय जनता पार्टी का प्रचार करता है। इस पर सांसद ने कहा कि गोविंद सिंह में बिल्कुल धैर्य नहीं है। जो लोग हिंदुत्व या उसकी परंपरा को नहीं मानते, वो लोग हमेशा विरोध ही करते हैं।